钦定古今图书集成/明伦汇编/官常典/第762卷 > 张国维
## 钦定古今图书集成/明伦汇编/官常典/第762卷 > 张国维

按《明外史》本传：“国维，字玉笥，东阳人。天启二年进士。
授番禺知县。崇祯元年，擢刑科给事中。劾罢副都御
史杨所修、御史田景新，皆魏忠贤党也。御史胡良机、
给事中陶崇道等六人，先为忠贤所逐，及起用，顾置
之外，国维以为言，六人乃复留已，陈时政五事，言：‘陛
下求治太锐，综核太严。拙者跼蹐以避咎，巧者委蛇
以取容，谁能展布四体，为国家营职业者？故治象精
明，而腹心手足之谊实薄，此英察宜敛也。祖宗朝，阁
臣有封还诏旨者，有疏揭屡上而争一事者。今一奉
诘责，则俛首不遑，一承改拟，则顺旨恐后。倘处置失
宜，亦必不敢执奏。此将顺宜戒也。召对本以通下情，
未有因而获罪者。今则惟传天语，莫睹拜飏臣。同官
熊奋渭还朝十日，旁措一词，遂蒙谴谪。不可稍加薄
罚，示优容之度乎？此上下宜洽也’。”其二条请平刑罚，
溥膏泽。帝不能尽用。进礼科都给事中。京师地震，规
弊政甚切。迁太常少卿。七年擢右佥都御史，巡抚应
天、安庆等十府。其冬，流贼犯桐城，官军覆没。国维方
壮年，一夕须发顿白。明年正月率副将许自强赴援。
游击潘可大、知县陈尔铭守桐不下。贼乃攻潜山，知
县赵士彦重伤，卒。攻太湖，知县金应元、训导扈永宁
被杀。国维至，解桐围，遣守备朱士引趋潜山，把总张
其威趋太湖，士引战死。自强遇贼宿松，杀伤相当。安
庆山民桀石以投贼，贼多死，乃越英山、霍山而遁。九
月，贼复由宿松入潜山、太湖，他贼《扫地王》亦陷宿松
等三县。国维乃募土著二千人戍之，而以兵事属监
军史可法。明年正月，贼围江浦，遣守备蒋若来、陈于
王战却之。十二月，贼分兵犯怀宁，可法及左良玉、马
爌遏之，复犯江浦。副将程龙及若来、于王等拒守，诸
城并全。贼又围望江，遣兵援之，亦解去。十年三月，国
维率龙等赴安庆，御贼酆家店，龙军数千悉殁。贼东
陷和州、含山、定远，攻陷六合，知县郑同元溃走，贼遂
攻天长。国维见贼势日炽，请于朝，割安庆、池州、太平
别设巡抚，以可法任之。安庆不隶江南，巡抚自此始
也。议者欲并割江浦、六合，俾国维专护江南，不许。国
维为人宽惠，得士大夫心。属郡灾伤，辄为请命，多获
宽减。奸民张汉儒讦钱谦益、瞿式耜，陆文声讦张溥、
张采，国维斥汉儒等诬罔，忤执政温体仁，夺俸苏州
去任。推官周之夔希体仁指，复讦溥等，国维亦力白
其诬。筑太湖、繁昌二城，建苏州九里石塘及平望内
外塘，长洲至和等塘，修松江捍海堤，濬镇江及江阴
漕渠，并有成绩。居六年，迁工部右侍郎兼右佥都御
史，总理河道。岁大旱，漕流涸，国维濬诸水以通漕。山
东饥，赈活贫民无算。十四年夏，山东盗起，改兵部右
侍郎，兼督淮、徐、临、通四镇兵，护漕运。大盗李青山众
数万，据梁山泺，遣其党分据韩庄等八闸，运道为梗。
周延儒赴召北上，青山谒之，言“率众护漕，非乱也。”延
儒许言于朝，授以职。而青山竟截漕舟，大焚掠，迫临
清中官刘元斌走。国维合所部兵击降之，献俘于朝。
帝率太子、二王御午门，磔诸市。兵部尚书陈新甲下
狱，帝难其代，以侍郎冯元飙摄。既乃召国维代之，召
见德政殿，慰劳甚至。乃定《战守赏罚格》，列《上核世职》、
酌推陞、《慎咨题》等七事，帝皆报可。会开封陷，河北震
动，条《防河》数策，帝亦纳之。时外吏考选者皆欲得给
事，而帝以巡方任重，将概注御史。首辅周延儒令国
维荐时敏等十二人察外郡城守。以既有巡按，不可
复遣御史，遂并授给事。独御史蒋拱辰不与，有怨言。
及出监赵光抃军，谓国维害己。抵昌平，即疏劾国维。
国维言拱辰挟怨诬诋，拱辰再劾国维溺职，请如丁汝夔、陈新甲故事，正失陷名藩之罪。御史赵撰右拱
辰，言：“国维忠谅有馀，担当不足，不能揽群才，惟任胥
吏。”国维再疏求斥，不许。十六年四月，螺山丧师事，逮
下狱。苏州民闻之，争诣阙乞贷。帝念其治河功，十七
年二月俾出狱候命。三月召对中左门，复故官兼右
佥都御史，驰赴江南、浙江，督练兵输饷诸务。国维条
上“生财”七事，即驰出都。行十日而都城陷。福王召之，
令协理戎政。寻叙山东讨贼功，加太子太保，荫锦衣
佥事。吏部尚书徐石麒去位，众议归国维。马士英恶
之，用张捷。国维乃乞省亲归。南都失守逾月，潞王监
国于杭州，不数日出降。闰六月，国维朝鲁王以海于
台州，请王监国；即日移驻绍兴。进国维少傅兼太子
太傅、兵部尚书、武英殿大学士，督师江上。总兵官方
国安亦自金华至。马士英素善国安，匿其军中，请入
朝。国维劾其十大罪，乃不敢入。连复富阳、于潜，树木
城缘江要害，联合国安及王之仁、郑遵谦、熊汝霖、孙
嘉绩、钱肃乐诸营，为持久计。及国安等诸军乏饷溃，
王走台州航海，国维亦还守东阳。六月，知势不可支，
作《绝命诗》三章，赴水死，年五十有二。